Document ID: 31994L0024

Direktiva Sveta 94/24/ES
z dne 8. junija 1994
o spremembi Priloge II Direktive 79/409/EGS o ohranjanju prosto živečih ptic
SVET EVROPSKE UNIJE JE
ob upoštevanju Pogodbe o ustanovitvi Evropske skupnosti in zlasti člena 130s(1) Pogodbe,
ob upoštevanju predloga Komisije [1],
ob upoštevanju mnenja Ekonomsko-socialnega odbora [2],
v skladu s postopkom, predpisanim v členu 189c Pogodbe,
ker naj bi se Priloga II Direktive Sveta 79/409/EGS z dne 2. aprila 1979 o ohranjanju prosto živečih ptic [3] spremenila, da se upoštevajo zadnja odkritja o stanju ptic;
ker je nekaj držav članic zaprosilo Komisijo, da spremeni Prilogo II/2, zato da se vključijo vrste, ki jih doslej ni bilo mogoče loviti zakonito;
ker člen 7(4) iste direktive zahteva od držav članic zagotovitev, da je lov usklajen z načeli smotrne rabe in ekološko uravnoteženega nadzora nad zadevnimi vrstami ptic;
ker se zaradi svoje geografske razporeditve in populacijske ravni v nekaj državah nekatere vrste lahko lovijo ali lokalno nadzorujejo, tako da se nekatere zahteve za dodatke k Prilogi II/2 lahko odobrijo;
ker naj bi se za Italijo vrste Limosa limosa, Limosa lapponica in Numenius arquata umaknile iz Priloge II/2, da se zavaruje globalno prizadeta vrsta Numenius tenuirostis, ki so ji navedene vrste tako podobne po videzu in naseljujejo tako podobne habitate, da je možnost zamenjave izjemno velika;
ker je dopustitev lova na vrste iz Priloge II/2 samo možnost, ki jo države članice lahko, ali pa ne, izkoristijo; ker jim torej za ta namen ni treba sprejeti nobenih ukrepov in, če se zanje odločijo, lahko to storijo tudi po datumu, določenem za uporabo te direktive,
SPREJEL NASLEDNJO DIREKTIVO:
Člen 1
Besedilo Priloge II/2 Direktive 79/409/EGS se nadomesti z besedilom Priloge te direktive.
Člen 2
Države članice sprejmejo zakone in druge predpise, potrebne za uskladitev s to direktivo, najpozneje do 30. septembra 1995.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva je naslovljena na države članice.
V Luxembourgu, 8. junija 1994

Labels: 20